Loop-en-val | Dion se gedagtes
« Oorlog op GM
Oktober 9, 2012 by Dion Die dag is alweer grys. En ek ook.
Mens hoor mos maar altyd van die ouer garde wat val. Die een het geval (hulle verduidelik nooit hoe nie, dis asof hulle loop en die volgende oomblik lê hulle net) en ‘n heup gebreek. Daardie een het geval en ‘n been gebreek. Nou-ja, lyk my ek word ook nou oud, want ek het ook geval!
Ek is mos alweer druk besig met tuinmaak. Ek sukkel nou al hoe lankal om uiesaad te laat ontkiem (ek was seker net te ongeduldig!). Ek kry toe met baie moeite en geduld 80 plantjies aan die gang, tesame met hierdie nuwe wit “icicle” radyse en plant toe die radyse Saterdag nadat ek so bietjie boomtakke afgesaag het om die plek so bietjie lig te gee. Saterdagmiddag begin dit sagkens te reën en so met die terugloop (half kromgebuk, want die ou rug is mos ook nou half af…) met die ding met die uieplantjies in my hande gly ek op die nat gras. Ek probeer nog keer, maar kosbare uieplantjies spat eenkant toe (tol sommer so akrobaties deur die misreën) en ek slaan neer dat die aarde sommer so sidder – die katte blaas aggresief, die honde blaf asof hulle aangeval word en omtrent al die hoenders val met ‘n gekekkel van hulle stokkies af, jy sien net vere en eiers trek. Ek was verbaas die bure het nie kom kla oor die lawaai nie… Ek val toe sommer ook met mening, asof ek dit regtig bedoel het, linkerarm bo-oor ‘n afgesnyde tak en lyf bo-op arm. Nou-ja, nadat ek die klonte met ‘n geswets uit my broek geskud het van die pyn was my eerste gedagte die arme uieplantjies! Ek kon darem so 55 van die 80 red. Hulle wag nog steeds vir my om hulle te plant terwyl ek ‘n gekraakde voorarm verpiep. Die dokter wou nog gips aansit, maar toe gebruik ek toe nou maar een van my pa se geliefkoosde sêgoed : “Ag, ek het nie tyd vir sulke k…k nie!” so nou sit ek met die ding.
Dit reën nog steeds, dis koud en nou pyn my arm ook nog boonop. Is die lewe nie fantasties nie?
Posted in Daaglikse doen en late | 5 Kommentaar	5 Responses
op Oktober 9, 2012 at 7:42 nm | Reply Stephan Maritz
Janee Dion ons het hier ‘n gesegde wat se dat as jy hardekwas wil wees moet jy maar bloei. Arm sou heel moontlik viniger gesond geword het met gips om as daarsonder en enige effe onnatuurlike beweging kan die gesond word verder uitstel, maar soos jy se “Is die lewe nie fantasties nie!” Gaan maar alles oor keuse wat ons maak.
Geniet jou blog en voorspoed met die arm.
op Oktober 10, 2012 at 12:08 nm | Reply Dion
Ag, dit sou seker beter met die gips gewees het, maar nou-ja… soos jy sê: hardekwas!
op April 18, 2013 at 12:12 nm | Reply Skoor
Jyt op jou bek geval ook? Want jys awfully stil vir ‘n man met baie wyshede om kwyt te raak!
op Mei 15, 2013 at 11:22 vm | Reply Dion
Nou voel ek heel in die bek geruk… nevermind geval! Ja, was so bietjie stil. Ek’s nog besig om te herstel van ‘n kwaaie rugbesering en die terapie het my na-uurse tyd opgeneem. Ek hoop om binnekort weer wyshede (of snert!) kwyt te raak hier!
op Mei 19, 2013 at 1:10 vm | Reply Toortsie
Hello Dion. Ek hoop jy sien hierdie boodskap, jy is deesdae so min op die blog. Man, lank, lank gelede het ek op my vorige blog een keer navraag gedoen oor towerkuns, en heksery onder die Tradisionele Bevolking. Oor toordokters, ens. Nadat ‘n hele klomp in allerhande rigtings geredeneer het,het jy my gehelp. Jy het ‘n skakel na ‘n uiters interessante lêer vir my gegee. Dit was een of ander iemand wat dit uit ‘n kerklike oogpunt ondersoek het. Ek sou so graag weer daardie lêer in die hande wou kry. Kan jy nog onthou waar dit is in die wye wêreld web?